KOMISSION TÄYTÄNTÖÖNPANOASETUS (EU) 2022/2532,

annettu 1 päivänä joulukuuta 2022,

täytäntöönpanoasetuksen (EU) 2017/892 muuttamisesta sekä asetuksen (EU) N:o 738/2010 ja tiettyjen maatalousalojen tukijärjestelmiin sovellettavien täytäntöönpanoasetusten (EU) N:o 615/2014, (EU) 2015/1368 ja (EU) 2016/1150 kumoamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 31, 38 ja 54 artiklan, 57 artiklan ensimmäisen alakohdan a ja c alakohdan, 60 artiklan ja 174 artiklan 1 kohdan d alakohdan sekä 223 artiklan 3 kohdan,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (2) ja erityisesti sen 58 artiklan 4 kohdan a ja b alakohdan, 62 artiklan 2 kohdan a–d ja h alakohdan, 63 artiklan 5 kohdan, 64 artiklan 7 kohdan, 66 artiklan 4 kohdan ja 106 artiklan 5 kohdan,

sekä katsoo seuraavaa:

(1) Euroopan parlamentin ja neuvoston asetuksessa (EU) 2021/2115 (3) vahvistetaan uusi oikeudellinen kehys yhteistä maatalouspolitiikkaa (YMP) varten, jotta voidaan parantaa YMP:n täytäntöönpanoa Euroopan unionin toiminnasta tehdyssä sopimuksessa vahvistettujen unionin tavoitteiden saavuttamiseksi. Asetuksessa täsmennetään kyseisiä YMP:lle asetettuja unionin tavoitteita, määritetään interventiotyypit ja jäsenvaltioihin sovellettavat unionin yhteiset vaatimukset sekä jätetään samalla jäsenvaltioille joustovaraa näiden ajanjaksoa 1. tammikuuta 2023–31. joulukuuta 2027 varten laadittuihin YMP:n strategiasuunnitelmiin sisällytettävien interventioiden suunnittelun osalta.

(2) Asetuksessa (EU) 2021/2115 vahvistetaan kaikki asetuksessa (EU) N:o 1308/2013 tarkoitetut interventiotyypit tietyillä maatalousaloilla. Sen seurauksena Euroopan parlamentin ja neuvoston asetuksella (EU) 2021/2117 (4) poistetaan asetuksessa (EU) N:o 1308/2013 vahvistetut oliiviöljyn ja syötäväksi tarkoitettujen oliivien, hedelmä- ja vihannesalan, viinialan, mehiläishoitoalan ja humala-alan tukea koskevat säännökset 1 päivästä tammikuuta 2023 alkaen.

(3) Sen vuoksi komissio on hyväksynyt asetuksen (EU) 2021/2115 nojalla lisävaatimuksia YMP:n strategiasuunnitelmissa täsmennettävien tukitoimien suunnittelua varten, erityisesti komission delegoidulla asetuksella (EU) 2022/126 (5). Kyseisellä delegoidulla asetuksella korvataan komission asetuksessa (EU) N:o 738/2010 (6) sekä komission täytäntöönpanoasetuksissa (EU) N:o 615/2014 (7), (EU) 2015/1368 (8), (EU) 2016/1150 (9) ja (EU) 2017/892 (10) vahvistetut nykyiset säännöt.

(4) Kyseiset asetukset sisältävät tiettyjä asetuksen (EU) N:o 1306/2013 perusteella annettuja säännöksiä, jotka liittyvät oliiviöljyn ja syötäväksi tarkoitettujen oliivien alan, hedelmä- ja vihannesalan, mehiläishoitoalan, viinialan ja humala-alan tuen osalta tarkastuksiin, valvontaan, seuraamuksiin ja vakuuksiin.

(5) Euroopan parlamentin ja neuvoston asetuksessa (EU) 2021/2116 (11) vahvistetaan yhteisen maatalouspolitiikan rahoitusta, hallinnointia ja seurantaa koskevat säännöt ja kumotaan asetus (EU) N:o 1306/2013. Asetuksella (EU) 2021/2115 käyttöön otetun unionin tavoitteiden toteuttamista koskevan lähestymistavan mukaisesti kyseisessä asetuksessa jätetään jäsenvaltioille myös enemmän joustovaraa erityisesti suoritettavien tarkastusten ja valvonnan sekä määrättävien seuraamusten osalta.

(6) Sen seurauksena täytäntöönpanoasetuksen (EU) 2017/892 asianomaiset artiklat ja liitteet olisi poistettava 1 päivästä tammikuuta 2023 alkaen. Asetuksen (EU) 2021/2117 5 artiklan 4 kohdan ja 6 kohdan c alakohdan ja asetuksen (EU) 2021/2116 104 artiklan 1 kohdan a alakohdan ii ja iii alakohdan mukaisesti niitä olisi kuitenkin edelleen sovellettava hedelmä- ja vihannesalan tukijärjestelmässä ennen 1 päivää tammikuuta 2023 toteutetuista toimista aiheutuneisiin menoihin ja suoritettuihin maksuihin sekä toimintaohjelmiin, joiden toiminta jatkuu niiden päättymiseen saakka, mukaan lukien toimintaohjelmat, jotka jäsenvaltiot ovat hyväksyneet vuonna 2022 asetuksen (EU) N:o 1308/2013 ja komission delegoidun asetuksen (EU) 2017/891 (12) mukaisesti ennen 1 päivää tammikuuta 2023.

(7) Täytäntöönpanoasetukset (EU) N:o 615/2014 ja (EU) 2015/1368 olisi kumottava 1 päivästä tammikuuta 2023 alkaen. Asetuksen (EU) 2021/2117 5 artiklan 4 kohdan mukaisesti niitä olisi kuitenkin edelleen sovellettava sellaisiin toteutuneisiin menoihin ja suoritettuihin maksuihin, jotka liittyvät oliiviöljyn ja syötäväksi tarkoitettujen oliivien alan ja mehiläishoitoalan tukijärjestelmissä ennen 1 päivää tammikuuta 2023 toteutettuihin toimiin.

(8) Täytäntöönpanoasetus (EU) 2016/1150 olisi asetuksen (EU) 2021/2117 5 artiklan 7 kohdan mukaisesti kumottava 16 päivästä lokakuuta 2023 alkaen ja sitä olisi edelleen sovellettava viinialan tukiohjelmissa ennen 16 päivää lokakuuta 2023 toteutetuista toimista aiheutuneisiin menoihin ja suoritettuihin maksuihin sekä asetuksen (EU) N:o 1308/2013 46 ja 50 artiklan nojalla ennen 16 päivää lokakuuta 2025 toteutettuihin toimiin liittyviin toteutuneisiin menoihin ja suoritettuihin maksuihin edellyttäen, että asetuksen (EU) 2021/2117 5 artiklan 7 kohdassa säädetyt edellytykset ovat täyttyneet.

(9) Asetus (EU) N:o 738/2010 olisi kumottava 1 päivästä tammikuuta 2023 alkaen. Asetuksen (EU) 2021/2117 5 artiklan 5 kohdan mukaisesti sitä olisi kuitenkin edelleen sovellettava humala-alan tukijärjestelmässä ennen 1 päivää tammikuuta 2023 toteutuneisiin menoihin ja suoritettuihin maksuihin.

(10) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2017/892 muuttaminen ja siirtymäsäännökset Poistetaan täytäntöönpanoasetuksen (EU) 2017/892 2–21 artikla ja 25–35 artikla sekä kyseisen asetuksen liitteet I–VI 1 päivästä tammikuuta 2023 alkaen. Kyseisiä poistettuja artikloja ja liitteitä sovelletaan kuitenkin edelleen: a) asetuksen (EU) N:o 1308/2013 32–38 artiklassa tarkoitetussa tukijärjestelmässä ennen 1 päivää tammikuuta 2023 toteutetuista toimista aiheutuneiden menojen ja suoritettujen maksujen osalta; b) niiden toimintaohjelmien osalta, joiden toiminta jatkuu niiden loppuun asti asetuksen (EU) N:o 1308/2013 nojalla sovellettavien edellytysten mukaisesti asetuksen (EU) 2021/2117 5 artiklan 6 kohdan c alakohdan mukaisesti tai jotka jäsenvaltiot ovat hyväksyneet asetuksen (EU) N:o 1308/2013 ja asetuksen (EU) 2017/891 mukaisesti ennen 1 päivää tammikuuta 2023.

2 artikla Täytäntöönpanoasetusten (EU) N:o 615/2014, (EU) 2015/1368, (EU) 2016/1150 ja asetuksen (EU) N:o 738/2010 kumoaminen sekä siirtymäsäännökset 1. Kumotaan täytäntöönpanoasetus (EU) N:o 615/2014 1 päivästä tammikuuta 2023. Sen soveltamista kuitenkin jatketaan asetuksen (EU) N:o 1308/2013 29, 30 ja 31 artiklassa tarkoitetussa tukijärjestelmässä ennen 1 päivää tammikuuta 2023 toteutetuista toimista aiheutuneiden menojen ja suoritettujen maksujen osalta. 2. Kumotaan täytäntöönpanoasetus (EU) 2015/1368 1 päivästä tammikuuta 2023. Sen soveltamista kuitenkin jatketaan asetuksen (EU) N:o 1308/2013 55, 56 ja 57 artiklassa tarkoitetussa tukijärjestelmässä ennen 1 päivää tammikuuta 2023 toteutetuista toimista aiheutuneiden menojen ja suoritettujen maksujen osalta. 3. Kumotaan täytäntöönpanoasetus (EU) 2016/1150 16 päivästä lokakuuta 2023. Sitä sovelletaan kuitenkin edelleen a) asetuksen (EU) N:o 1308/2013 mukaisesti sen 39–52 artiklassa tarkoitetussa tukiohjelmassa ennen 16 päivää lokakuuta 2023 toteutetuista toimista aiheutuneiden menojen ja suoritettujen maksujen osalta; b) asetuksen (EU) N:o 1308/2013 46 ja 50 artiklan mukaisesti ennen 16 päivää lokakuuta 2025 toteutetuista toimista aiheutuneiden menojen ja suoritettujen maksujen osalta edellyttäen, että kyseiset toimet on toteutettu osittain 15 päivään lokakuuta 2023 mennessä, aiheutuneet menot ovat vähintään 30 prosenttia suunnitelluista kokonaismenoista ja kyseiset toimet on pantu kokonaisuudessaan täytäntöön viimeistään 15 päivänä lokakuuta 2025. 4. Kumotaan asetus (EU) N:o 738/2010 1 päivästä tammikuuta 2023. Sen soveltamista kuitenkin jatketaan asetuksen (EU) N:o 1308/2013 58, 59 ja 60 artiklassa tarkoitetussa tukijärjestelmässä ennen 1 päivää tammikuuta 2023 aiheutuneiden menojen ja suoritettujen maksujen osalta.

3 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä joulukuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) EUVL L 347, 20.12.2013, s. 549.

(3) Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).

(4) Euroopan parlamentin ja neuvoston asetus (EU) 2021/2117, annettu 2 päivänä joulukuuta 2021, maataloustuotteiden yhteisestä markkinajärjestelystä annetun asetuksen (EU) N:o 1308/2013, maataloustuotteiden ja elintarvikkeiden laatujärjestelmistä annetun asetuksen (EU) N:o 1151/2012, maustettujen viinituotteiden määritelmästä, kuvauksesta, esittelystä, merkinnöistä ja maantieteellisten merkintöjen suojasta annetun asetuksen (EU) N:o 251/2014 sekä unionin syrjäisimpien alueiden hyväksi toteutettavista maatalousalan erityistoimenpiteistä annetun asetuksen (EU) N:o 228/2013 muuttamisesta (EUVL L 435, 6.12.2021, s. 262).

(5) Komission delegoitu asetus (EU) 2022/126, annettu 7 päivänä joulukuuta 2021, Euroopan parlamentin ja neuvoston asetuksen (EU) 2021/2115 täydentämisestä lisävaatimuksilla eräille tukitoimityypeille, jotka jäsenvaltiot täsmentävät mainitun asetuksen mukaisissa, vuosia 2023–2027 koskevissa YMP:n strategiasuunnitelmissaan, sekä säännöillä, jotka koskevat hyvää maatalous- ja ympäristökuntoa koskevassa toimenpidevaatimuksessa (GAEC-toimenpidevaatimus) 1 mainittua osuutta (EUVL L 20, 31.1.2022, s. 52).

(6) Komission asetus (EU) N:o 738/2010, annettu 16 päivänä elokuuta 2010, saksalaisille humala-alan tuottajaorganisaatioille maksettavaa tukea koskevista yksityiskohtaisista säännöistä (EUVL L 216, 17.8.2010, s. 11).

(7) Komission täytäntöönpanoasetus (EU) N:o 615/2014, annettu 6 päivänä kesäkuuta 2014, Euroopan parlamentin ja neuvoston asetuksen (EU) N:o 1306/2013 ja Euroopan parlamentin ja neuvoston asetuksen (EU) N:o 1308/2013 muuttamisesta oliiviöljyn ja syötäväksi tarkoitettujen oliivien alojen tukemista koskevien toimintaohjelmien osalta (EUVL L 168, 7.6.2014, s. 95).

(8) Komission täytäntöönpanoasetus (EU) 2015/1368, annettu 6 päivänä elokuuta 2015, Euroopan parlamentin ja neuvoston asetuksen (EU) N:o 1308/2013 soveltamissäännöistä mehiläishoitoalan tuen osalta (EUVL L 211, 8.8.2015, s. 9).

(9) Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).

(10) Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).

(11) Euroopan parlamentin ja neuvoston asetus (EU) 2021/2116, annettu 2 päivänä joulukuuta 2021, yhteisen maatalouspolitiikan rahoituksesta, hallinnoinnista ja seurannasta sekä asetuksen (EU) N:o 1306/2013 kumoamisesta (EUVL L 435, 6.12.2021, s. 187).

(12) Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).